दीनदयाल रसोई: व्यापारी देंगे 50 क्विंटल गेहूं
अप्रैल से शुरू हो रही दीनदयाल रसोई के लिए शुक्रवार को एडीएम आशीष गुप्ता ने तीन स्थान का निरीक्षण किया। उन्होंने श्री पीतांबरा पीठ के साथ कृषि उपज मंडी व रेडक्रॉस भवन का निरीक्षण किया। श्री गुप्ता के अनुसार प्रशासन ऐसे स्थान पर रसोई का संचालन करना चाहता है, जहां आसानी के साथ गरीब, मजदूर व रोजगार के लिए शहर आने वाले लोग पांच रुपए में भोजन कर सकें। लोगों को यहां वहां न भटकना पड़े। श्री गुप्ता ने बताया कि पहली प्राथमिकता श्री पीतांबरा पीठ है। अगर किसी कारण से यह कार्यक्रम नहीं बन पाता तो रेडक्रास भवन या कृषि उपज मंडी में रसोई खोली जा सकती हैं। इस मौके पर रेडक्रास सचिव महेश मल्होत्रा, बलदेव राज बल्लू, गल्ला व्यापारी संघ के अध्यक्ष महेश शुक्ला, बबलू बेड़र,संतोष मलैया,बलराम शर्मा, अजय जैन, मंडी सचिव एसपी सारस्वत उपस्थित रहे। एडीएम श्री गुप्ता ने गल्ला व्यापारियों के साथ बैठक कर शासन की योजना में सहयोग की अपील की। जिस पर व्यापारियों ने रसोई के लिए हर साल 50 क्विंटल गेहूं देने की घोषणा की। व्यापारियों ने कहा कि वह शासन की योजना को सफल बनाने के लिए शासन के साथ हैं।
कृषि उपज मंडी में व्यापारियों के साथ चर्चा करते एडीएम अशीष गुप्ता।
hin_Deva hin_Deva hin_Deva